58. schôdza NR SR - 1.deň - B. popoludní
Dátum: 2015-11-10
Poslanec: Číž, Miroslav (SMER - SD)
Druh vystúpenia: Vystúpenie v rozprave

47. Ďakujem za slovo, vážená pani podpredsedníčka. Je faktom, že máme takú radu u nás. Tieto vystúpenia pána Hlinu a aj váženého pána podpredsedu KDH, nikdy nie je dobré vystupovať hneď, lebo ten tlak je vysoký a spravidla to uškodí tomu vystúpeniu. Ale predsa len, nechcem vystupovať inokedy, aby som zareagoval na to, čo sa tu deje. A naozaj mne to tlak dvíha. Vážení páni, dvaja, napríklad v hokeji je taká situácia, že niektoré tie mužstvá, v tých profesionálnych mužstvách majú takzvaného zlého muža. A ten muž tam je na to, keď nedokážem toho súpera poraziť v čestnom boji, tak treba ísť a toho súpera zraniť, zničiť, zvaliť, zramplovať, dokaličiť. A takýchto ostreľovačov máme aj v tomto parlamente a práve sme ich mohli tu počuť. Žil som v spoločnosti, v ktorej predsa len čosi ako krivé obvinenie, ohováranie, dokonca krivá výpoveď boli trestnými činmi, trestnými činmi. To znamená, že človek, aby mohol fungovať, lebo ten egoizmus a arogancia a neokrôchanosť niektorých ľudí by spoločnosť zničila, preto spoločnosť vymyslela a mala a má dodnes trestné činy krivej výpovede, krivého obvinenia, ohovárania. V každom prípade pre nás ako pre poslancov, máme v tomto smere imunitu. Je to obrovská česť od občanov, aby náhodou naozaj sme neostali iba v rovine, že o nedokázanom čine nemožno hovoriť. Spoločnosť potrebuje aj právo vysloviť pochybnosť a vysloviť aj možnosť konania, ktoré teda má charakteristiky kradnutia, toho všetkého, čo tu rozprávali. Ale predsa len k elementárnym etickým pravidlám patrí, že treba nejakým spôsobom teda potvrdiť, že ide o domnienku, ide o môj názor, o niečo podobné. V opačnom prípade je to len krivé obvinenie, ohováranie a zneužitie poslaneckej imunity na takéto niečo. Je faktom, že to nie je iba fenomén slovenského parlamentu. A už som tu o tom hovoril. Javí sa to vo svete, je to takzvaný guerrilla marketing. A guerrilla marketing spočíva v tom, že stačí si spočítať mediálnu situáciu, viem, že čokoľvek poviem, tak, keďže médiá sú naklonené k tej alebo onej strane, s veľkou chuťou budú o tom hovoriť, koniec koncov to potrebujú, lebo tá bulvarizácia je už dneska široká, no a idem. Na tejto vlne sa stavajú dokonca aj poslanecké marketingové iniciatívy ako stať sa vôbec poslancom. Presne si to vymyslím, založím Facebook, samozrejme spoločnosť je tehotná obrovskými problémami, vyberiem si niektoré a začnem a začnem a hlava-nehlava budem vyprávať čokoľvek. Že nedokážem nič sám vyriešiť? To je úplne jedno. Stačí, že prídem a nabrýzgam na hlavu toho svojho politického súpera čokoľvek. Viem, že v médiách nájdem pre to živnú podporu, a to je moja hlavná politická metóda. Vzápätí ešte prídem, všetkým povyprávam, že vzdelanie a neschopnosť, svoju vlastnú, dosiahnuť potrebné vzdelanie pre túto úroveň vydávam za kvalitu, lebo však som prečítal o mužovi, ktorý sadil stromy, a vediem úspešnú krčmu a všetkých môžem kedykoľvek dourážať a všetci sú hlupáci. Vážené kolegyne, kolegovia, na to, aby sme dokázali zmysluplne spravovať tento štát, potrebujeme úplný politický systém. Súčasťou toho politického systému sú napríklad veľmi dôležité politické strany. To znamená, štát potrebuje existenciu, aby mal silné politické strany, ktoré sú schopné zjednocovať ústredný moment politiky, regionálny rozmer politiky, miestny rozmer politiky, ktoré sú schopné generovať tak a onak, v takých a onakých funkcionárov na všetkých týchto úrovniach. Sú schopní ponúknuť spoločnosti dostatočný intelektuálny potenciál, ale hlavne skupinu ľudí, ktorí sú schopní rovnako hodnotovo myslieť, hodnotovo konať a elementárne sa disciplinovať. Niektorí poslanci, ktorí tu sú, tak z toho, že pri každej príležitosti majú na niečo iný názor, a to, že sú schopní demonštrovať, že nesúhlasia s nikým, to je ich jediná politická pridaná hodnota. To ale, že štát potrebuje jedno v tomto, parlament potrebuje 76 poslancov, ktorí sú schopní zmysluplne a vnútorne rovnodorne generovať politický program, ktorý predložia verejnosti, následne sformulovať platformu, ako chcú tento program realizovať a potom ho tu uplatňovať. Poslanci, o ktorých hovoríme, ktorí tu teda tým spôsobom realizovali svoje politické práva, že tu nabrýzgali "kradnú a neviem čo", dokonca rozprával pán poslanec, podpredseda KDH o miliónoch v eurách, ktoré mali a tak ďalej, pričom okolnosti, ktoré vo veci sú, netreba ani pripomínať: pani manželka niečo navyprávala, vzápätí vyhlásila, že bola donútená advokátom, ktorý chce speňažiť tieto veci, ale napriek tomu všetkému šetrí to polícia. Slušný človek, vážený pán poslanec, počká. Veď všetci čakáme. Uvidíme, čo povie polícia, vyšetruje to. Ale to, čo ste spravili, je to len bezočivé a neokrôchané urážanie politických protivníkov a neschopnosť sformulovať zmysluplný politický program. V tom je môj jediný problém. Posledných pár poznámok. Páni poslanci, pozmeňovací návrh, ktorý sa tu diskutuje. My máme jasne postavenú štruktúru, ako si predstavujeme fungovanie poslancov. A máme tam dve roviny. Máme tam odbornú pomoc poslancov a organizačnú úroveň poslancov. Každý, kto číta ten zákon, pochopí, že asi ten, ktorý ten zákon písal, keďže stanovoval kvalifikačné predpoklady, že na jednej strane teda chce odborných poradcov, ale vie, že elementárnou súčasťou práce poslanca je aj organizátorská činnosť. Tá dehonestácia nezmyselná u pána Hlinu, ani nemá význam o tom rozprávať, lebo doteraz, síce už teraz je váženým členom klubu KDH, ale dovtedy nám dokumentoval, že je schopný robiť sám a že je vlastne obrovská chyba, že on sám nemôže spravovať krajinu, lebo s tým obrovským potenciálom, ktorý nám tu demonštruje, by to určite dokázal. Lenže my naozaj máme na regionálnej úrovni pri 83 poslancov, sú niektoré regióny, kde je 80 poslancov a možno aj viac. A tí ľudia potrebujú koordinovať aj organizátorskú robotu a fungovanie na okresnej úrovni, pretože potrebujeme, naozaj fungujú nám stranícke štruktúry a s tým celým ako poslanec a poslanci môžu malú časť svojej kapacity, ktorú majú na poradcovskú činnosť, venovať na to, aby sa organizovali a koordinovali činnosti napríklad na regionálnej úrovni. Viem, že pánovi Hlinovi také niečo ani nenapadne, a keďže, čo on nevie, to neexistuje. Ale pán poslanec KDH teda aspoň čiastočne by mohol vedieť, že takéto problémy máme a organizujeme ich po svojom. Čiže ani by nás ne... A kaderníčka je, mimochodom, stačí, aby mala úplné stredoškolské vzdelanie. Takto dehonestovať kaderníčku a podobným spôsobom, to je opäť váš spôsob. Ale veď nech sa páči, kvôli tomu by som nevystupoval. Len chcem naznačiť elementárnu vec. To znamená, naozaj tie špecifiká potrebnej odbornej práce, ktoré potrebujeme, treba zvažovať. Nepochybne sú isté riziká aj pri návrhu, ktorý tu je. Ale veď ten návrh vyplynul z obrovského mediálneho tlaku. Pre nás, páni poslanci, je to, čo vyprávate, populizmus. Politika, je napísané, hovorí Raymond, služba občanom. A to tá obrovská kvalita a že sa viete postaviť a aj ste to dokazovali vo vládach, keď ste boli, že vy máte občanov na háku, lebo vy ste nositelia múdrosti, tak my touto politikou nepracujeme. Pre mňa je naozaj to, čo si ľudia myslia, veľmi dôležitý fenomén a veľmi dôležitý moment, ktorý ovplyvňuje naše konanie. A som na to hrdý ale, pán poslanec. Populizmus je niečo romanticky iné. Stačí si len lepšie pozrieť napríklad Wikipédiu, lebo to je taký ten základný zdroj pre tento typ uvažovania, ktorý tu demonštrujeme. Takže iba toľkoto, vážené kolegyne, kolegovia. Je potrebné ešte porozmýšľať o tom návrhu, pretože naozaj môžu byť sui generis situácie, kde tá efektivita fungovania poslanca a špecifiká jeho práce sú naozaj, môžu byť veľmi špecifické a nemusia patriť tomu všeobecnému pohľadu na fungovanie a pritom naozaj môžeme teoreticky aj niektorým poslancom zobrať možnosť kvalitnejšie vykonávať prácu. Budeme nad tým rozmýšľať. Faktom je, že ten návrh je viac-menej, pokiaľ si ja pamätám, nechcem hovoriť za pána predsedu, ktorý tiež o tom hovoril, tento návrh je, vyplýva z toho nezmyselného mediálneho tlaku, ktorý ste tu, mimochodom, vy rozpútali so všetkým, čo k tomu patrí. Toľkoto je aj k platom a iným veciam. Sú tu strany politické, ktoré na základe káuz v parlamente a tak ďalej a toho všetkého, toho obrovského tlaku voči poslancom sa podarilo naozaj znížiť váhu výkonu poslaneckého mandátu na minimum. Naozaj je to tak. Tie reči toho, čo tu vystupujete, čo sme tu počuli, obávam sa, že tento stav nezlepšia. Naozaj je úlohou našou porozmýšľať, ktoré momenty môžu zlepšiť našu prácu, a čo môže znovu vrátiť politickej práci primeraný a nevyhnutný rešpekt spoločnosti. A verte mi, že to veľmi potrebujeme. Žijeme naozaj v Európskom spoločenstve, kde je 27 veľkých štátov, a politológovia hovoria o tom, že schopnosť reálne zvládať svoje možnosti a hlavne realizovať svoje záujmy majú takzvané národne konzistentné štáty. To znamená, štáty, ktoré majú politickú reprezentáciu, ktorá jednoducho vie identifikovať základné problémy svojej vlastnej krajiny a vie hlavne hľadať efektívne nástroje na ich realizáciu v medzinárodnom prostredí. A na to, pán Hlina, napríklad, verte mi, treba mať vzdelanie. Treba naozaj vedieť dramaticky viacej ako zamurovávať ľudí v kanceláriách a viesť vaše, nepochybne asi skvelé, prekvitajúce reštaurácie alebo niečo podobné. Takže naozaj potrebujeme výrazne zdvihnúť úlohu vzdelania v tejto krajine. Nepochybne potrebujeme celkom iný etický potenciál pri výkone poslaneckých mandátov. A som presvedčený, len vtedy prinesieme nejaký reálny a pozitívny úžitok pre našu krajinu. Ďakujem vám za pozornosť. (Potlesk.)